《檀木白衣相赞》
宋代·释居简

斤斯运，垩斯斲。鼻不伤，立自若。臻极之技，与物不二。

惟其不然，一理万致。我观此像，殆非人为。就能为之，技不宅微。

矧此匠氏，应以此机。应以此身，化巧幻奇。曰余眊然，两眼如镜。

弗能审观，独以耳听。反听绝眹，对此殊胜。小白花山，下瞰巨浸。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。